寄福清翅山舅陳夢寔
作者：敖陶孫
朝代：宋

paragraphs: 路岐引人不作長，野梅官柳禪風光。
看山看水入詩眼，歲月不覺鬚眉蒼。
請從丈人開肺腸，身非石人忘故鄉。
五年江湖枕書睡，夢隨南雲落翁堂。
亦知行坐歌白頭，池南隠几浴鳬雙。
鰥孤肯復有羈旅，石塘破寺魂悲凉。
毛錐不補萬事裂，存者各在天一方。
善和里第知幾易，遼東城郭空相望。
平生何用酷似舅，政似嫫母顰施嬙。
兒時拊頭祝文章，祇今未入崔蔡行。
三年一書願見貰，骨肉滿縣愁難當。
屋頭荼䕷定過牆，滿窗日色文書香。
眼前欠甥頗念否，我亦口挂蠔山旁。
煩將歸意作泉下，小待錦衣漫俗妝。